*Comunicat de presă*

*3 februarie 2025*

**Institutul Cultural Român lansează „Dezbaterile VERSUS”**

Institutul Cultural Român are plăcerea de a anunța debutul unei serii de dezbateri culturale, intitulate **„Dezbaterile VERSUS”**, un proiect care își propune să stimuleze dialogul, conversația și polemica de idei în societatea românească. Într-o epocă în care dialogul real este tot mai absent, iar oamenii tind să se izoleze în bule și camere de ecou, „Dezbaterile VERSUS” își asumă misiunea de a crea un spațiu deschis pentru schimbul de idei și dezacordul constructiv.

Prima ediție a dezbaterilor va avea loc pe **6 februarie 2025**, în Sala Mare a Institutului Cultural Român, începând cu ora 18:30. Tema acestei ediții inaugurale este una de actualitate în domeniul criticii literare românești: **„Critica estetică versus critica ideologică”**.

La această dezbatere vor participa criticul literar **Angelo Mitchievici**, promotor al supremației esteticului în analiză și judecata literară, și criticul literar **Mihai Iovănel**, susținător al perspectivei ideologice în critica literară.

Evenimentul oferă publicului prilejul de a asista la un schimb argumentativ captivant între două paradigme de interpretare literară, punând în lumină nu doar diferențele, ci și potențialele puncte de convergență dintre acestea.

Miza temei **„Critica estetică versus critica ideologică”** este crucială pentru înțelegerea modului în care evaluăm literatura și, implicit, cultura. Pe de o parte, **critica estetică** pune accentul pe valoarea intrinsecă a unei opere literare, evaluându-i frumusețea, structura formală, inovația stilistică și calitatea artistică. Este o abordare care are în centru ideea de supremație a esteticului. Pe de altă parte, **critica ideologică** scoate în evidență rolul literaturii în reflectarea și influențarea dinamicii sociale, politice și culturale. Această perspectivă subliniază că literatura nu poate fi separată de ideologiile și puterile care o produc sau o modelează, iar interpretarea textelor trebuie să ia în considerare dimensiunile de gen, clasă, rasă, politică și alte realități sociale.

Dezbaterea dintre critica estetică și cea ideologică nu este doar una academică, ci și una cu implicații directe asupra modului în care înțelegem arta, valorile și cultura ca întreg.

Accesul publicului la eveniment este liber, în limita locurilor disponibile, iar participarea este deschisă tuturor celor interesați de dezbateri de idei, fie că sunt specialiști, pasionați de literatură sau pur și simplu cetățeni dornici să participe la un dialog autentic și de substanță.

Prin organizarea seriei **„Dezbaterile VERSUS”**, Institutul Cultural Român reafirmă rolul său activ în promovarea dialogului și în cultivarea unui spațiu public dinamic, în care ideile să poată fi discutate deschis și profund.

**Contact:**

Serviciul Promovare și Comunicare

[biroul.presa@icr.ro](mailto:biroul.presa@icr.ro);

031 71 00 622